**Авар мац1алъул дарсал**

1. **класс**

**РагIи, предложение, текст**

**1 дарс**

**Тема**. Каламалъул бут1а х1исабалда раг1и.

**Дарсил мурад:** раг1ул бугеб к1варалда хадуб халкквей (раг1уца щивниги, щийниги, щибниги абула; раг1и ккола предметалъул, гьелъ бихьизабулеб ишалъул, г1аламаталъул ц1ар); слогалккун абун, т1аде ба-лагьун, хъвазеги жиндирго хъвай – хъваг1аялъул, т1ехьалдаcа хал гьа-бизеги бугеб бажари цебет1езаби.

I. “Авар мац1” учебникалда т1аса накъит гьаби.

*- Лъимал, нилъеца авар мац1 лъазабизе байбихьун бук1ана т1оце-бесеб классалдаго. Рак1алде щвезабе, кинаб учебникалъ (т1ехьалъ) авар мац1 лъазабизе нилъее кумек гьабулеб бук1араб?*

(Муг1алимас авар мац1алъул азбука ц1алдохъабазда бихьизабула.)

*-Гьале нужеда цебе к1иабилеб классалъул учебник буго. Ралагьизин гьелъухъ.*

(Лъималаз учебник бегула. Муг1алимас гьезул к1вар буссинабула шарт1иял ишарабазде, теориял баяназде, бат1и – бат1иял суратазде, х1алт1абазде, бут1рузде.)

*- Бокьанищ нужее учебник? Лъимал, т1ехь кин ц1унизе кколеб? Т1а-хьал кина – кинал рук1унел?*(Ц1алул ва художествиял.)

*- Художествияб т1ехьалдаги ц1алул т1ехьалдаги (ай учебникалда-ги) гьоркьоб кинаб бат1алъи бугеб?* (Муг1алимас лъималазда лъалеб цо чанго художествияб т1ехь бихьизабула ва гьездаги ц1алул т1ахьаздаги гьоркьоб бугеб бат1алъиялъул бицуна.)

*- Кин нужеда рак1алда кколеб, щай учебникал гьарулел?* *Щибизе гьел къвариг1ун ругел? “Авар мац1” учебникалъул* *кинаб к1вар бугеб?* (Гьелъ нилъ ругьун гьарула бит1ун хъвазе, мух1канго пикру загьир гьабизе, калам бич1ч1изе, жеги гьелъ кумек гьабула нилъер рахьдал мац1 лъик1го лъазабизе.)

II. Т1оцебесеб тема лъазабизе х1адурлъи гьаби

Темаялда лъураб ц1ар ц1алула. *Сунда абулеб раг1и, предложение, текст?* (Хъвазе – ц1ализе малъулеб заманалда каламалъул бут1абазул (ай раг1ул, предложениялъул, тексталъул) х1акъалъулъ лъазабураб жо рак1алде щвезабула.)

Муг1алимас дарсил мурад бицуна:

*- Жакъа нилъеца каламалъулъ раг1абазул кинаб к1вар бук1унебали лъазабила.*

III. Раг1ул бугеб аслияб к1варалъул бицин.

Классалда ругел ва къват1ир дандч1валел предметал абула, г1алхул х1айваназул ва х1анч1азул ц1арал рак1алде щвезарула. Цинги г1амм-лъизабула: сверухъ т1абиг1аталда бугеб кинабго жоялъул ц1ар ккола раг1и.

IV. Хабар г1уц1и (№ 1) (бицун).

Слогалккун абун, предложениял хъвай ва хъварал предложениязул хал гьаби (№ 4).

V. Суратазул ц1аралги хъван, къот1елал ц1езари (№ 3).

1. Рокъобе х1алт1и (№ 5).

**2 дарс**

**Тема.**Маг1наялъул рахъалъ данде кколел раг1аби цоцазда рухьи- нари.

**Дарсил мурад:**каламалъулъ маг1наялъул рахъалъ данде кколел ра-г1аби цоцазда рухьинаризе ругьун гьари.

I. Рокъобе кьураб х1алт1ул хал гьаби (№ 5).

Учебникалдаса раг1аби бит1ун хъван ругищали лъазе, ц1алдохъабаз жидецаго цоцазул х1алт1абазул хал гьабула. Т1аде балагьун, хъваялъул къаг1идабазда т1асан к1алъала. (*Т1аде балагьун, хъваялда цере щай гьел предложениял ц1ализе кколел? Муг1алимас абун, раг1аби слогалккун щай хъвазе кколел?)*

II. Маг1наялъул рахъалъ данде кколел раг1абиги лъун, предложениял хъвай (№ 6).

III. Сураталдасан ялъуни жиндирго катил х1акъалъулъ текст г1уц1и (бицун яги хъван – муг1алимасда лъик1 бихьухъе) (№ 7).

IV. Суалазул ва т1анк1азул бак1алда маг1наялъул рахъалъ данде кко-лел раг1абиги лъун, предложениял г1уц1и (№ 8, № 9).

V. Рокъобе х1алт1и (№ 10).

**3 дарс**

**Тема.**Каламалъул бут1аби х1исабалда предложение ва текст. (Дан-декквей.)

**Дарсил мурад:**каламалъулъ предложениялъ ва тексталъ т1убалеб хъулухъ бихьизаби.

I. Рокъобе кьураб х1алт1ул хал гьаби (№ 10).

Бицанк1абазе жавабал ратула. Каллиграфиялъул рахъалъ раг1аби би-т1ун хъван ругищали хал гьарула.

II. Тексталъул ва предложениялъул г1уц1иялда хадуб халкквей (№ 11).

*- Текст ц1але.*

*- Гьеб текст бук1ин кин нужеца ч1езабулеб?* (Гьаб суалалъе жаваб кьезе ц1алдохъабазда зах1малъани, муг1алимас гьезие кумек гьабула.)

*- Щибаб предложение кин хъван бугеб?* (Щибаб предложениялъул авалалда к1удияб х1арп хъван буго, ахиралда т1анк1 лъун буго.)

*- Текст кин къач1ан бугеб?* (Тексталъул ц1ар бук1ине кколеблъи би-хьизабула.)

Текст хъвала. Т1ехьалда кьурал т1адкъаял т1уразарула. Г1уц1иялъул рахъалъ текстги предложениеги цоцазда данде ккола. Учебникалъул 3 гьумералда кьураб теорияб баяналъулгун лъай – хъвай гьабула.

III. Тексталдаса предложениял рат1а гьаризе ругьун гьари (№ 12).

IV. Предложениялъулъ раг1абазда гьоркьоб бугеб бухьеналда хадуб халкквей. Раг1аби тартибалда лъун, предложение г1уц1и (№ 13).

1. Ц1алдохъабаз 13 абилеб х1алт1иялдаса раг1аби ц1алула, маг1на-ялъул рахъалъ гьезда гьоркьоб бугеб бухьенги х1исабалде босун, цо ра-г1удаса цогиялъе суал лъола:

*Г1анк1ица****щиб гьабулеб бугеб?****бекерулеб буго;****кисан****бекерулеб бу-геб? авлахъалдасан; г1анк1****кинаб?****х1инкъараб;****кинаб****авлахъалдасан? г1ат1идаб.*[*#*](https://infourok.ru/go.html?href=%23sdfootnote1sym)

2. Г1уц1араб предложение хъвала.

3. Предложениялъулъ раг1абазда гьоркьоб бугеб бухьеналъул х1акъа-лъулъ учебникалда кьураб теорияб баяналъулгун лъай – хъвай гьабула (4 гь.).

*- Предложениялъулъ раг1аби цоцазда кин рухьун рук1унел?*

V. Раг1аби цоцазда рухьинаризе ругьун гьари (№ 14).

VI. Рокъобе х1алт1и (№ 15).

**4 дарс**

**Тема.**Каламалъулъ предложениялъул бугеб к1вар.

**Дарсил мурад:**цо лъилниги яги сундулниги х1акъалъулъ бицунел предложенияздаги суал гъорлъ бугел (ай суалиял) предложенияздаги хадуб хал кквей.

I. Рокъобе кьураб х1алт1ул хал гьаби (№ 15).

Учебникалда рекъон, бит1ун хъван бугищали ц1алдохъабаз цоцазул тетрадазул хал гьабула.

II. Предложениялъ т1убалеб хъулухъалде к1вар кьей.

1. Лъурал суалазе жавабал кьей ва кьураб т1адкъай т1у-

бай (№ 16).

2. Предложениял г1уц1и: цояв ц1алдохъанас суалал ц1алула, цогидас гьел суалазе жавабал кьола (№ 17).

3. Хабарияб ва суалияб предложениялъул х1акъалъулъ учебникалъул 6 гьумералда кьураб торияб баяналъулгун лъай – хъвай гьаби.

4. Сураталдаса пайдаги босун, суалазе жавабал хъвай (№ 18).

5. Сураталдасан предложениял г1уц1и (№ 20) (Заман хут1ани).

III. Рокъобе х1алт1и (№ 19).

**5 дарс**

**Тема**. Каламалъул бут1а х1исабалда текст.

**Дарсил мурад:**тексталъул хаслъиялда хадуб халкквей.

I. Рокъобе кьураб х1алт1ул хал гьаби (№ 19).

*- Кинал кицаби нужеца рек1ехъе лъазарурал?*

*- Гьел кицабазул маг1на нужеда кин бич1ч1улеб?*

II. Тексталъулъ маг1наялъул рахъалъ цоцазда рухьарал предложе-ниязда хадуб халкквей. Текст г1уц1и (№ 21).

1. Ц1алдохъабаз предложениял ц1алула ва щай гьел предложенияз текст лъугьинабуларебали бицуна.

2. Текст лъугьинабизеги маг1наялъул рахъалъ предложениязда гьор-кьоб бухьен ч1езабизеги кинаб тартибалда гьел предложениял ц1ализе кколебали баян гьабула.

**Х1асил:**тексталъулъ предложениял маг1наялъул рахъалъ рухьун ру-к1уна.

3. Предложениял тартибалда хъвала.

4. Тексталда ц1ар лъола.

III. Тексталъул х1акъалъулъ учебникалда кьураб баяналда т1ад х1ал-т1и гьаби (6 гьум.).

*- Сунда абулеб текст?*

IV. Сураталдасан хабар (текст) г1уц1и (№ 22).

V. Рокъобе х1алт1и (№ 23).

**6 дарс**

**Тема.**Предложение ва текст (такрар гьаби).

**Дарсил мурад:**предложениялъул ва тексталъул х1акъалъулъ ц1ал-дохъабазе щвараб лъай мух1кан гьаби.

I. Раг1абаздасан предложение г1уц1и.

Ц1алдохъабаз карточкаялдаса раг1аби ц1алула (масала: *кинабго, ро-къоб, Г1айшатица, кколаан, х1алт1и, гьабизе*).

*- Раг1абаздасан предложение г1уц1изе ккани, гьелъул х1акъалъулъ щиб лъазе кколеб?*

*- Предложение г1уц1е.*

*- Предложение лъугьун бугеблъи кин нужеца ч1езабулеб?*

*- 4, 5 гьумеразда предложениялъул х1акъалъулъ кьурал теориял бая-нал ц1але.*

II. Предложенияздасан текст г1уц1и (№ 25).

*- Гьаб текст бук1ин кин нужеца ч1езабулеб?*

*- 6 гьумералда тексталъул х1акъалъулъ кьураб баян ц1але.*

III. Текст ва предложение г1уц1и (№ 24, № 26). IV. Рокъобе х1алт1и (№ 28).

**Гьаркьал ва хIарпал**

**7 дарс**

**Тема.**Гьаркьал ва х1арпал.

**Дарсил мурад:**гьаркьал ва х1арпал цоцаздаса рат1арахъизеги гьел бит1ун абизеги бугеб бажари цебет1езаби.

I. Рокъобе кьураб х1алт1ул хал гьаби (№ 28).

Каллиграфиялъул рахъалъ раг1аби бит1ун хъван ругищали хал гьабула.

II. Бицанк1о ч1вай (№ 29).

*Хъарпуз* абураб раг1и хъвай. Гьелъул гьаркьилабгун х1арпилаб анализ гьаби. 9 гьумералда кьураб теорияб баяналдаса пайда босула: гьаракь х1арпалдалъун хъвала, х1арпалъулги жиндирго ц1ар бук1уна.

III. Цо х1арпалдалъун цоцаздаса рат1алъулел раг1аби дандекквей (лексикияб маг1наялъулги, абиялъулги, хъваялъулги рахъалъ) (№ 30).

IV. Цо х1арп хисиялдалъун лъугьарал ц1иял раг1аби хъвай (№ 31).

V. Щибаб сураталъе бак1 бати ва гьаркьалги х1арпалги аби (№ 32).

VI. Рокъобе х1алт1и (№ 34).

Х1арпазул кумекалдалъун ц1иял раг1аби лъугьинари *(хъухъ*, *рахъ, хъуди, хъухъади, рахъу).*

**8 дарс**

**Тема.**Рагьарал ва рагьукъал гьаркьал ва х1арпал.

**Дарсил мурад:** рагьарал ва рагьукъал гьаркьал ва гьел рихьизарулел х1арпал рат1арахъизе бугеб бажари цебет1езаби; раг1улъ ругел рагьарал гьаркьазул къадаралде балагьун, слогазул къадар лъаялъул бажари ка-миллъизаби.

I. Рокъобе кьураб х1алт1ул хал гьаби (№ 34).

Х1арпазул кумекалдалъун лъугьарал ц1иял раг1аби ц1алула.

II. Рагьарал ва рагьукъал гьаркьал абиялъул рахъалъ дандекквей (№ 35).

*-****К1улал****абураб раг1и жаваблъун бач1унеблъи кин нужеца* *ч1езабу-раб?* (Ц1алдохъабаз бицанк1оялъул г1уц1иялде к1вар кьола).

Бицанк1оялъе жаваб хъвай. Гьелъулъ ругел гьаркьал бит1ун абиялда хадуб хал кквей. [у], [а] рагьарал гьаркьалги [к1], [л] рагьукъал гьаркьал-

ги абиялъул рахъалъ дандекквей.

Муг1алимас рихьизарулал предметазул х1акъалъулъ ц1алдохъабаз биц1анк1аби г1уц1ула.

Бицанк1аби г1уц1изе ккани, сунде к1вар кьезе кколебали мух1кан гьабула. (Предметалъе хасал г1аламатал абула.)

Бицанк1абазе жаваблъун рач1арал раг1абазда гьоркьоса цо чангоя-

лъул (муг1алимас жинцаго т1аса рищула) гьаркьилаб анализ (разбор) гьабула.

III. Раг1улъ ругел рагьарал гьаркьазул къадарги слогазул къадарги дандекквей (№ 37).

*- Раг1улъ ругел слогазул къадар кин лъазабизе кколеб?*

11 гьумералда бугеб теорияб баяналъул анализ гьаби.

IV. Рагьукъал гьаркьаздасан байбихьулел раг1аби ургъи. Гьезулъ ру-гел киналго рагьукъал гьаркьал бит1ун абиялде к1вар кьей (№ 38).

V. Раг1аби слогазде рикьи ва рагьукъал гьаркьал бит1ун аби. (№ 41)

(Дарсил заман хут1ани.)

VI. Рокъобе х1алт1и (№ 39).

36, 40 абилел х1алт1абаздаса пайда босизе бегьула цогидал бат1и – бат1иял темаби лъазарулаго. Масала: “Рагьарал гьаркьал ва х1арпал”, “Рагьукъал х1арпал ва гьаркьал”, “Авар мац1алъе хасал рагьукъал гьар-кьал ва х1арпал”.

**9 дарс**

**Тема.**Рагьарал гьаркьал ва х1арпал.

**Дарсил мурад:**рагьарал ва рагьукъал гьаркьал рат1арахъизе бугеб бажари цебет1езаби. Текст предложениязде биххизе ругьун гьари.

I. Рокъобе кьураб х1алт1ул хал гьаби (№ 39).

*- Гьоркьоб биччараб х1арпалъ кинаб гьаракь бихьизабулеб (рагьара-бищ ялъуни рагьукъабищ)?*

*- Гьел гьаркьал бит1ун абе.*

II. 42 х1алт1и т1убай. (Гьеб х1алт1и ц1алдохъабаз жидецаго т1убала.)

*- Кина – кинал рагьарал х1арпал нужеца лъурал?*

III. Авар мац1алъулъ ругел рагьарал гьаркьазул ва х1арпазул къада-ралъул х1акъалъулъ бицин.

- *Щай рагьарал х1арпал гьаркьаздаса ц1ик1к1ун ругел?* (12 гьуме-ралда бугеб теорияб баяналдаса пайда босула.)

IV. Лексикияб х1алт1и (№ 43, № 44).

V. Текст предложениязде биххи (№ 45).

VI. Рокъобе х1алт1и (№ 46).

**10 дарс**

**Тема*. Е, Ё, Ю, Я*** х1арпал.

**Дарсил мурад: *е, ё, ю, я*** рагьарал х1арпаз к1и – к1и гьаракь бихьи-

забулеблъи лъималазда бич1ч1изаби; ё х1арп авалалда бугел раг1аби бит1ун хъвазе ругьун гьари, предложениял г1уц1изе бугеб бажари це-бет1езаби.

I. Рокъобе кьураб х1алт1ул хал гьаби (№ 46).

Каллиграфиялъул рахъалъ раг1аби бит1ун хъван ругищали хал гьа-була.

II. 13 гьумералда бугеб т1оцебесеб теорияб баяналъулгун лъай-хъвай гьаби.

III. ***е, ё, ю, я***х1арпазул хаслъиялдеги **ё**х1арп раг1абазулъ бит1ун-хъваялдеги к1вар кьей (№ 47) (13 абилеб гьумералда бугеб к1иабилеб теорияб баяналдаса пайда боси).

IV. Раг1абазулъ***е, ё, ю, я***х1арпал бит1ун хъвазеги гьаркьазул ва х1арпазул къадар ч1езабизеги ругьун гьариялъул х1алт1и (№ 48).

V. Предложениял г1уц1изе бугеб бажари цебет1езаби (№ 49).

VI. Рокъобе х1алт1и (№ 51).

Калам цебет1езабиялъул 1 дарс

**Тема.**Сюжеталъулаб сураталдасан сочинение.

**Дарсил мурад:**сураталдасан текст г1уц1изеги гьелда ц1ар лъезеги ц1алдохъаби ругьун гьари.

I. 52 х1алт1и т1убай.

II. Рокъобе х1алт1и: ***гь, г1, гъ***рагьукъал х1арпаздасан байбихьулеб

лъаб – лъаб раг1и ургъизе. Гьезда гьоркьоса цояб раг1и гъорлъеги ккезабун, предложение г1уц1изе.

**11 дарс**

**Тема.**Рагьукъал гьаркьал ва х1арпал.

**Дарсил мурад:** рагьукъал гьаркьал бит1ун ц1ализе бугеб бажари цебет1езаби.

I. Гъалат1азда т1ад х1алт1и гьаби.

Х1алт1абазе г1аммаб къимат кьей. К1иго – лъабго бищунго лъик1аб сочинение ц1али. Ц1алдохъабаз риччарал бат1и – бат1иял гъалат1азда т1ад х1алт1и гьаби.

II. Ц1ияб темаялъулгун лъай – хъвай гьаби. Рагьукъал гьаркьал абулеб куц бихьизаби (№ 53) ва гьезул г1аламатал г1аммлъизари (22 гьумералда кьураб таблицаялдасан пайда босула).

III. Раг1аби лъугьинари ва учебникалда кьураб т1адкъай т1убай (№ 54).

IV. Кеч1 пасих1го ц1али (№ 55).

V. Рокъобе х1алт1и (№ 56).

**12 дарс**

**Тема. *Й***рагьукъаб гьаракь ва х1арп.

**Дарсил мурад:**рагьукъаб гьаракь ***й***ва рагьараб гьаракь ***и***цоцаздаса рат1а гьаризе бугеб бажари цебет1езаби; ***й***гьаракь ва х1арп гъорлъ бугел раг1аби бит1ун ц1ализеги хъвазеги ругьун гьари.

I. Рокъобе кьураб х1алт1ул хал гьаби (№ 56).

1. Каллиграфиялъул рахъалъ х1арпал бит1ун хъваялдеги раг1абазулъ гьел цоцазда бит1ун рухьинариялдеги к1вар кьола.

2. Т1ехьалда рекъон, щибаб раг1и бит1ун хъван бугищали хал гьабула.

3. Рагьукъал гьаркьал абула.

II. ***и***ва ***й***гьаркьал дандекквей. ***Й***х1арпалъул бит1унхъваялде к1вар кьей (№ 57. Х1асил гьабула, 25 гьумералда бугеб таблицаялдасан пайдаги босун).

III. Кеч1 рек1ехъе хъвай (№ 58).

IV. Кеч1 пасих1го ц1али (№ 59). (Заман хут1ани.)

V. Рокъобе х1алт1и (№ 60). Раг1абазул болъаби ц1езаризе.

**Авар мацIалъе хасиятал рагьукъал гьаркьал ва хIарпал**

**13 дарс**

**Тема.**Авар мац1алъе хасиятал рагьукъал гьаркьал ва х1арпал.

**Дарсил мурад:**13 хасаб гьаракь мух1канго абизеги гьел рихьизару-лел х1арпал бит1ун хъвазеги бугеб бажари цебет1езаби.

I. Рокъобе кьураб х1алт1ул хал гьаби (№ 60).

II. Карточкабаздаса 13 авар мац1алъе хасиятаб х1арп такрар гьаби.

III. Словарияб диктант:

*Рахь, гьобо, къед, ц1ад, гъуни, баг1ли, хъарпуз, к1илик1, ч1ор, лъар, т1ут1, кьег1ер, х1ет1е.*

IV. Кеч1 пасих1го ц1али, рагьукъал гьаркьал бит1ун абиялде к1вар кьей (№ 61).

V. Т1аде балагьун, берцинго ва бац1ц1адго хъвай. Авар мац1алъе хасиятал гьаркьал аби (рихьизари) (№ 65).

VI. Сураталдасан текст г1уц1и (№ 62).

VII. Рокъобе х1алт1и (№ 63). *Т1ехьалъул* х1акъалъулъ бицанк1о рек1ехъе лъазабизе. Авар мац1алъе хасиятал гьаркьал бит1ун абизе ругьунлъизе.

**14 дарс**

**Тема.**Авар мац1алъе хасиятал рагьукъал гьаркьал ва х1арпал.

**Дарсил мурад:** 13 хасаб гьаракь мух1канго абизе ва гьел рихьиза-рулел х1арпал бит1ун хъвазе бугеб бажари камиллъизаби.

I. Рокъобе кьураб х1алт1ул хал гьаби (№ 63). Бицанк1о пасих1го

рек1ехъе ц1ализе.

*- Кин бицанк1о данде гьабун (г1уц1ун) бугеб? Т1ехьалъул кинал г1аламатал рихьизарун ругел?*

*- К1и – к1и ишараялдасан г1уц1арал х1арпаз рихьизарулел гьаркьал гъорлъ ругел раг1аби абе.*

II. Карточкабаздаса авар мац1алъе хасиятаб 13 х1арп такрар гьаби.

III. Словарияб диктант:

*Г1ащт1и, гъеду, х1елеко, лъен, т1ехь, ц1ибил, хъаз, хьаг, кьо, к1ул, ч1ак1улт1ан, къали.*

IV. Кеч1 пасих1го ц1али (№ 67).

V. Авар мац1алъе хасиятал х1арпал бит1ун хъваялда хадуб халкквей (№ 66).

VI. Рокъобе х1алт1и (№ 69).

**15 дарс**

**Тема.**Авар мац1алъе хасиятал рагьукъал гьаркьал ва х1арпал.

**Дарсил мурад:**13 хасаб гьаракь мух1канго абизе ва гьел рихьизару-лел х1арпал бит1ун хъвазе бугеб бажари камиллъизаби.

I. Рокъобе кьураб х1алт1ул хал гьаби (№ 69).

1. Щибаб раг1и бит1ун хъван бугищали лъазе, тIехьалдасан хал гьабула.

2. Авар мац1алъе хасиятал рагьукъал гьаркьал абула.

II. Карточкабаздаса авар мац1алъе хасиятаб 13 рагьукъаб х1арп такрар гьаби.

III. Словарияб диктант. Муг1алимас рукъалъул ва г1алхул х1айвана-зул суратал рихьизарула. Лъималаз тетрадазда гьезул ц1арал хъвала, гьоркьоб запятаялги лъун.

*Бац1, чахъу,*

*хъабан, х1ама,*

*рит1уч1, дег1ен,*

*г1ужрукъ, бурут1,*

*г1анк1, гьой.*

Цинги муг1алимас к1иго г1алхул, к1иго рукъалъул х1айваналда т1асан, “*Киб г1умру гьабулеб?” “Щиб кваналеб?”* г1адал суалалги лъун, ц1алдохъабазухъа т1урарал жавабал т1алаб гьарула.

IV. Бицанк1о ч1вай (№ 71).

V. Болъаби ц1езари (№ 72).

VI. Раг1аби, т1аде балагьун, хъвай (№ 73).

Раг1аби хъвала к1иго х1уби гьабун: квег1аб х1убиялда – **къ, кь**х1арпал бет1ералда ругел, кваранаб х1убиялда – **хь, хъ**х1арпаздасан байбихьулел.

VII. Рокъобе х1алт1и (№ 74).

Калам цебет1езабиялъул 2 дарс

**Тема.**Изложение (суалазда рекъон).

**Дарсил мурад:**суалазда рекъон, изложение хъвазе ругьун гьари.

I. Изложениялъе кьураб тексталъулгун лъай – хъвай гьаби (№ 75).

II. Рич1ч1уларел раг1абазе баян кьей.

III. Суалазда рекъон, текст цоги нухалъ ц1али, бит1ун хъвазе зах1ма-тал раг1абазде к1вар кьей.

IV. Суалазда рекъон, текст хъвай. (Т1ехь къан бук1уна.) Тексталъул х1асил тартибалда хъвазе кумек гьабулел раг1аби ва раг1абазул дандра-ял доскаялда хъван рук1уна.

**Ш, Щ рагьукъал гьаркьал ва хIарпал**

**16 дарс**

**Тема. *Ш, Щ***рагьукъал гьаркьал ва х1арпал.

**Дарсил мурад: *ш, щ***гьаркьал цоцаздаса рат1а рахъизе, бит1ун абизе ва гьел рихьизарулел х1арпал гъорлъ ругел раг1аби бит1ун хъвазе ру-гьун гьари.

I. Гъалат1азда т1ад х1алт1и гьаби.

II. ***Ш, щ***рагьукъал гьаркьал бит1ун абизе ругьун гьари:

1. 76 х1алт1и т1убала.

2. [ш], [щв] бит1ун абиялде к1варги кьун, гьал мухъал хехго ц1алула:

*Вай, Шихали, Шихали,*

*Щверу, щверу, Шихали;*

*Щверу ч1ола, Шихали,*

*Мун ч1оларо, Шихали.*

III. Предложениял г1уц1и (№ 78).

IV. Хабар рак1алдасан хъвай (№ 80).

V. Рокъобе х1алт1и (№ 79). ***Ш***рагьукъаб гьаракь гъорлъ бугел ра-г1аби цояб, ***щ***рагьукъаб гьаракь гъорлъ бугел раг1аби цогидаб х1уби-ялда хъвала.

**Геминатал**

**17 дарс**

**Тема.**Геминатал.

**Дарсил мурад:**геминатал бит1ун абизе ва гьел рихьизарулел х1ар-пал гъорлъ ругел раг1аби хъвазе бугеб бажари цебет1езаби.

I. Рокъобе кьураб х1алт1ул хал гьаби (№ 79).

II. Геминатал бит1ун абиялда ва гьел рихьизарулел х1арпал раг1аба-зулъ бит1ун хъваялда хадуб халкквей (№ 81).

III. 24 абилеб гьумералда кьураб теорияб баяналда т1ад х1алт1и гьа-би. Гьенир ругел мисалал хъвай.

IV. Геминатал гъорлъ ругел раг1аби бит1ун ц1алиялде ва хъваялде к1вар кьей (№ 82).

V. Кицабазул маг1на баян гьаби ва геминатал гъорлъ ругел раг1аби бит1ун абиялдеги хъваялдеги к1вар кьей (№ 83).

VI. Рокъобе х1алт1и (№ 85).

**18 дарс**

**Тема.**Диктант.

**Дарсил мурад:**Церехун лъазарурал х1арпалгун раг1аби бит1ун

хъвазе бажарулебищали хал гьаби.

***Мисалияб текст.***

***Хасел.***

*Ц1орораб хасел т1аде щвана. Квачарал гьурал пузе лъугьана. Ракьул гьумералда хъах1аб гъалай биччана. Бак1ал т1ингъал т1адагьлъана. Т1еренаб рат1лица къо рехана. Г1адамал хинал рукъзабахъе руссана. Язихъал х1анч1азул роржанхъи г1емерлъана. (28 раг1и.)*

**Т1адкъаял:**

1. Геминатал гъорлъ ругел раг1аби, рат1а росун, хъвай.

2. [гъ], [къ], [х1], [хъ] гьаркьал рихьизарулел х1арпал ругел раг1аби, рат1а росун, хъвай.

**19 дарс.**

**Тема.**[**кк**], [**к1к1**], [**чч**] рагьукъал гьаркьал.

**Дарсил мурад:**[**кк**], [**к1к1**], [**чч**] гьаркьал гъорлъ ругел раг1аби бит1ун ц1ализеги хъвалаго гьел раг1абазулъ бит1ун рихьизаризеги бу-геб бажари цебет1езаби.

I. Дарсил мурад бицин.

* *Жакъа нилъ ругьунлъизе руго [кк], [к1к1], [чч] геминатал*

*бит1ун абизеги хъвалаго раг1абазулъ гьел бит1ун рихьизаризеги .*

Раг1аби дандекквей ва геминатал ругел раг1абазде пикру буссинаби (№ 86).

II. 26 гьумералда кьураб теорияб баяналъулгун лъай – хъвай гьаби.

III. Предложениязул маг1набазда рекъарал суратал рахъи (№ 87).

Лъимал т1амула жидеца рахъизесел суратазул бицине.

IV. Бит1ун чвахун кеч1 ц1али ва ч1ег1ер хъварал раг1аби бит1ун абиялде к1вар кьей (№ 88).

V. Гьаркьал ва х1арпал рихьизаризе бугеб бажари цебет1езаби (№ 89).

VI. Рокъобе х1алт1и (№ 90)

**20 дарс.**

**Тема. [ч1ч1]**рагьукъаб гьаракь.

**Дарсил мурад: [ч1ч1]**гьаракь гъорлъ ругел раг1аби бит1ун ц1ализе ва хъвавулъ гьеб гьаракь бит1ун бихьизабизе бугеб бажари цебет1езаби. Предложениял г1уц1иялъул бажари камиллъизаби.

I. Рокъобе кьураб х1алт1ул хал гьаби (№ 90).

Ц1алдохъабаз жидецаго г1уц1арал предложениял ц1алула. Геминатал гъорлъ ругел раг1аби бит1ун абиялде к1вар кьола.

* *[кк], [к1к1], [чч] гьаркьал нужеца кинал х1арпаздалъун ри-*

*хьизарун ругел?*

*- Щай гьел к1ирекъарал х1арпаздалъун рихьизаризе кколел?*

Муг1алимас 26 гьумералда бугеб теорияб баян цоги нухалъ ц1ализе ц1алдохъаби т1амула.

II. Диктант хъвай (№ 91).

III. ЦIияб тема аби.

Учебникалдаса ц1ияб темаялъул ц1ар ц1алула. 92 х1алт1и т1убала, теорияб баяналда т1ад х1алт1ула ва гьениса цо **ч1**х1арпалдалъун бихьизабураб [**ч1ч1**] гьаракь гъорлъ бугел раг1аби тетрадазда хъвала.

IV. Предложениял г1уц1и. [ч1ч1] геминат гъорлъ бугел раг1аби бит1ун абиялде к1вар кьей (№ 93).

V. Сураталдасан предложениял г1уц1и. Х1арпалги гьаркьалги рат1а-рахъизе бугеб бажари цебет1езаби (№ 94).

VI. Предложениял г1уц1и. [ч1ч1] бит1ун абиялде к1вар кьей (№ 95).

- *Щай гьел раг1абазулъ*[*ч1ч1*] *гьаракь цо ч1 х1арпалдалъун бихьи-забун бугеб?*

VII. Дарсил х1асил гьаби.

1. Рокъобе х1алт1и (№ 96).

**21 дарс**

**Тема. [сс]**рагьукъаб гьаракь.

**Дарсил мурад: [сс]** рагьукъаб гьаракь гъорлъ бугел раг1аби бит1ун ц1ализе ва хъвавулъ гьеб гьаракь бит1ун бихьизабизе бугеб бажари цебет1езаби. **[сс]** гьаракь гъорлъ бугел раг1абаздасан предложениял г1уц1изе бажари.

I. Рокъобе кьураб х1алт1ул хал гьаби (№ 96).

II. Болъаби ц1езари (№ 97).

Раг1аби хъвала ва бит1ун хъван ругищали хал гьабула.

III. **[с], [сс]**гьаркьал бит1ун абизе ва ц1ализе ругьун гьари (№ 98). Цо – цоккун, кьералккун, цадахъго 2 – 3 нухалъ х1алт1улъ ругел раг1аби ц1алула.

IV. **[сс]** гьаракь гъорлъ бугел раг1абазул маг1на лъазаби ва гьездасан предложениял г1уц1и (№ 99).

V. 29 гь. бугеб теорияб баяналъулгун лъай – хъвай гьаби.

VI. Предложениял г1уц1и (№ 100).

VII. Рек1ехъе хъвай (№ 101).

1. Рокъобе х1алт1и (№ 102).

**Калам цебет1езабиялъул 3 дарс.**

**Тема.**Сюжеталъулаб сураталдасан сочинение.

**Дарсил мурад:** сураталдасан хабар г1уц1изеги гьелда ц1ар лъезеги бугеб бажари цебет1езаби.

I. Сураталдасан хабар г1уц1и (№ 103).

Тексталда ц1ар лъей. (“**Лъималазул лъик1ал ишал**”.)

II. Хабар хъвай.

III. Слогалккун абун, берцинго ва бац1ц1адго хъвай (№ 104).

IV. Рокъобе х1алт1и: [кк], [чч], [ч1ч1], [ц1ц1], [сс]гьаркьал гъорлъ ругеб цо – цо раг1и ургъизе. Гьел раг1абигун щуго предложение г1уц1изе ва хъвазе.

**22 дарс**

**Тема.** **[хх]** рагьукъаб гьаракь.

**Дарсил мурад:** **[хх]**гьаракь бит1ун абизе ва хъвавулъ гьеб гьаракь бит1ун бихьизабизе бугеб бажари цебет1езаби. **[хх]** гьаракь гъорлъ бугел раг1абазулгун лъай – хъвай гьаби.

I. Гъалат1азда т1ад х1алт1и гьаби.

Х1алт1абазе г1аммаб къимат кьола. Бищунго лъик1ал сочинениял ц1алула. Ц1алдохъабаз риччарал гъалат1азда т1ад х1алт1ула.

II. **[хх]**гьаракь бит1ун ц1алиялда хадуб халкквей (№ 105).

- *Гьел раг1абазулъ [хх] гьаракь кин нужеца ц1алараб?* (Жаваб кьезе бажарич1они, муг1алимас 24 гьумералда бугеб теорияб баян такрар гьа-бизе ц1алдохъаби т1амула.)

Гьеб гьаракь бихьизабизе, к1ирекъарал х1арпал хъварал раг1абазул маг1на баян гьаби.

III. 31 гьумералда бугеб теорияб баян ц1али. Гьенир кьурал мисалал тетрадазда хъвай.

IV. Маг1наялъул рахъалъ дандекколел раг1абиги лъун, предложениял г1уц1и (№ 106).

V. Бицанк1абазе жавабал ургъи (№ 108).

VI. Бит1ун чвахун кеч1 ц1али. **[х], [хх]** гьаркьал гъорлъ ругел раг1аби бит1ун абиялде к1вар кьей (№ 109). (Дарсил заман хут1ани.)

VII. Рокъобе х1алт1и (№ 110).

**23 дарс**

**Тема.**[**цц**] рагьукъаб гьаракь.

**Дарсил мурад:**[**цц**] гьаракь бит1ун абизе ва хъвавулъ гьеб гьаракь бит1ун бихьизабизе бугеб бажари цебет1езаби. Предложениял г1уц1изе бугеб бажари камил гьаби.

I. Рокъобе кьураб х1алт1ул хал гьаби (№ 110).

II. **[цц]** гьаракь гъорлъ бугел раг1абазулгун лъай – хъвай гьаби (№ 111).

III. Предложениял г1уц1и (№ 112).

[цц] гьаракь бугел раг1аби цо – цоккун, кьералккун, цадахъго 2 – 3 нухалъ ц1алула.

IV. 34 гьумералда бугеб теорияб баяналда т1ад х1алт1и гьаби.

V. Рек1ехъе хъвай. Кицабазул маг1на баян гьаби (№ 113).

VI. [цц] гьаракь бит1ун ц1алиялда хадуб халкквей (№ 114).

VII. Рокъобе х1алт1и (№ 115).

**24 дарс**

**Тема. [ц1ц1]**рагьукъаб гьаракь.

**Дарсил мурад: [ц1ц1]**гьаракь бит1ун абизе ва хъвавулъ гьеб гьаракь бит1ун бихьизабизе бугеб бажари цебет1езаби. Предложениял г1уц1изе бугеб бажари камил гьаби.

I. Рокъобе кьураб х1алт1ул хал гьаби (№ 115).

II. **[ц1], [ц1ц1]** гьаркьал гъорлъ ругел раг1аби бит1ун ц1ализе бугеб бажари ц1ебет1езаби ва гьезул маг1наялда хадуб халкквей ( № 116).

III. 35 гьумералда бугеб теорияб баяналда т1ад х1алт1и.

IV. Маг1наялъул рахъалъ дандекколел раг1абиги лъун, пред-

ложениял г1уц1и (№ 117).

V. Кицаби рек1ехъе лъазари (№ 118).

VI. Бицанк1абазда т1ад х1алт1и (№ 119). **[ц1ц1]** гьаракь хъвалаго бит1ун бихьизабизе ругьун гьариялъул х1алт1и.

VII. Рокъобе х1алт1и (№ 121).

**25 дарс**

**Тема.** **[лълъ]** рагьукъаб гьаракь

**Дарсил мурад: [лълъ]** гьаракь бит1ун абизе ва хъвавулъ гьеб гьаракь бит1ун бихьизабизе бугеб бажари цебет1езаби.

I. Рокъобе кьураб х1алт1ул хал гьаби (№ 121).

II. Бит1ун чвахун кеч1 ц1али (№ 122).**ц1** х1арпалъ рихьизарулел

гьаркьал гъорлъ ругел раг1абазда т1ад х1алт1и гьаби.

III. Ц1ияб тема баян гьаби.

Предложениял г1уц1и (№ 123). **Лъ**х1арпалъ рихьизарулел гьаркьал бит1ун абиялде к1вар кьей.

IV. К1иго **лълъ**хъвалел раг1абазулгун лъай – хъвай гьаби. (37 гьумералда бугеб теорияб баян.)

V. Т1анк1азул бак1алда х1арпалги лъун, предложениял хъвай (№ 124).

VI. Бицанк1абазе жавабал рати (№ 125). Рек1ехъе хъвай.

VII. Кеч1 пасих1го ц1али (№ 126) (Заман хут1ани.)

VIII. Рокъобе х1алт1и (№ 127).

**26 дарс**

**Тема.** Лабиалиял гьаркьал.

**Дарсил мурад:**лабиалиял гьаркьал бит1ун абизеги хъвавулъ гьел гьаркьал бит1ун рихьизаризеги бажари.

I. Рокъобе кьураб х1алт1ул хал гьаби (№ 127)

II. Такрар гьаби.

Рагьарал ва рагьукъал гьаркьал рак1алде щвезарула. Рагьукъал гьаркьал абулеб куц рак1алде щвезабула. Мисалал рачула. Текст ц1алу-ла (№ 128) ва т1оцебесеб предложениялъулъ ругел рагьукъал гьаркьал абула.

III. Ц1ияб тема.

Учебникалдаса ц1ияб темаялъул ц1ар ц1алула ва лабиалиял гьаркьал абулеб куцалъулгунги гьел хъвалеб къаг1идаялъулгунги лъай – хъвай гьабула (39 гьумералда бугеб теорияб баян).

IV. Лабиалиял гьаркьал абиялде ва гьел бит1ун рихьизариялде пикру буссинаби (№ 129).

Бицанк1оялъе жаваб ч1вала. Лабиалиял гьаркьал гъорлъ ругел раг1аби бит1ун ц1ализеги ва “*Кинал х1арпаздалъун гьел рихьизарун ругел?*” абураб суалалъе жаваб кьезеги т1амула.

V. Кицабазул маг1на баян гьаби (№ 130).

Лабиалиял гьаркьал х1арпаздалъун бит1ун рихьизариялде к1вар кьола.

VI. Словарияб диктант (№ 131).

VII. Дарсил х1асил гьаби.

- *Жакъа нилъеца кинал рагьукъал гьаркьазулгун лъай – хъвай гьабураб?*

- *Лабиалиял гьаркьал кин абулел?*

*- Раг1абазулъ кинал х1арпаздалъун гьел рихьизаризе кколел?*

VIII. Рокъобе х1алт1и (№ 132).

**27 дарс**

**Тема.**Лабиалиял гьаркьал.

**Дарсил мурад:**лабиалиял гьаркьал бит1ун абизеги гьел х1арпаз-далъун бит1ун рихьизаризе бугеб бажари цебет1езаби.

I. Рокъобе кьураб х1алт1ул хал гьаби (№ 132).

II. Предложениял г1уц1и (№ 133). Лабиалиял гьаркьазде к1вар кьей.

III. Т1аде балагьун, хъвай (№ 134). Геминатал ва лабиалиял гьаркьал рихьизаризе бугеб бажари цебет1езаби.

IV. *Къверкъ*абураб раг1ул фонетикияб анализ гьаби (№ 135).

V. Берцинго ва бац1ц1адго хъвай (№ 137).

VI. Рокъобе х1алт1и (№ 136). Суратаздасан предложениял г1уц1и.

**Ъ, Ь хIарпал**

**28 дарс**

**Тема**. **ъ, ь**х1арпал.

**Дарсил мурад: ъ, ь**х1арпаз т1убалеб хъулухъалъулгун лъай – хъвай гьаби. **[ъ]** гьаракьги тамахаб х1арпгун г1урусалдаса авар мац1алде рач1арал раг1абиги бит1ун абизе ругьун гьари.

I. Рокъобе кьураб х1алт1ул хал гьаби (№ 136).

II. **ъ, ь**т1убалеб хъулухъалда хадуб хал кквей (№ 138). 42 гьумералда бугеб теорияб баяналда т1ад х1алт1и.

III. Тексталда т1ад х1алт1и (№ 139). **ъ** гьаракь бит1ун абизе ругьун гьари.

*- Кинал раг1аби нужеца, рат1а росун, хъварал?*

*- Гьел раг1аби кин ц1ализе кколел?*

IV. Тамахаб ишарагун г1урусалдаса авар мац1алде рач1арал раг1аби бит1ун ц1ализе ва хъвазе ругьун гьари (№ 140).

V. Бицанк1оялъе жаваб бати. Ц1алдохъабаз бицанк1о жидецого ургъи (№ 141).

VI. Дарсил х1асил гьаби.

VII. Рокъобе х1алт1и (№ 142). Болъаби ц1езарула.

Калам цебет1езабиялъул 4 дарс

**Тема.**Изложение.

**Дарсил мурад:**хабаралъе суалал ургъизе ва, суалазда рекъон, изложение хъвазе ругьун гьари.

I. Изложениялъе кьураб тексталъулгун лъай – хъвай гьаби (№ 152).

II. Рич1ч1уларел раг1абазул баян кьей.

III. Тексталъе суалал ургъи.

IV. Суалазда рекъон, текст цоги нухалъ ц1али, бит1унхъваялъул рахъалъ зах1матал раг1аби доскаялда хъвай.

V. Суалазда рекъон, изложение хъвай.

**Алфавит**

**29 дарс**

**Тема.**Алфавит.

**Дарсил мурад:**алфавиталъулгунги инсанасул г1умруялъулъ гьелъ т1убалеб хъулухъалъулгунги лъай – хъвай гьаби. Алфавиталдасан пайда босизе ругьун гьари.

I. Гъалат1азда т1ад х1алт1и.

Муг1алимас изложениязул анализ гьабула. Лъик1 хъвараб 2 – 3 х1алт1и классалдаго ц1алула. Гъалат1азде к1вар кьола.

II. Алфавиталъулгун лъай – хъвай гьаби.

Муг1алимас алфавиталда бугебщибаб х1арп бихьизабула ва гьел бит1ун абизе ц1алдохъаби т1амула. Цинги ц1алдохъабаз теорияб баян ц1алула (44 гьум.)

III. Алфавиталда ругел х1арпазул тартибалда хадуб халкквей (№ 143).

IV. Раг1и лъазаби ва хъвай (№ 144).

V. Алфавиталда т1аса щвараб лъаялдасан пайда босизе ругьун гьариялъул х1алт1аби (№ № 145, 146).

145 х1алт1иялъе цоги гьадинаб т1адкъай кьола (бицун):

- *Щибаб мухъида ругел раг1аби сунца цолъизарун ругел?* (1-х1алт1ул т1аг1елал, 2-машинаби, 3- рух1ч1аголъаби.) *Щибаб мухъида цо-цо раг1иги т1аде жубан, хъвай.*

VI. Рокъобе х1алт1и (№ 148).

**30 дарс**

**Тема.** Алфавит.

**Дарсил мурад:**алфавиталъул х1арпал бит1ун абизеги прак-тикаялъулъ алфавиталдасан пайда босизеги бугеб бажари цебет1езаби.

I. Рокъобе кьураб х1алт1ул хал гьаби (№ 148).

II. Алфавиталъ кьолеб пайдаялда т1асан накъит гьаби.

*- Щивав чиясе алфавит сундуе къвариг1унеб?*(Лъик1го алфавит лъаялъ г1адамазе гьелъ г1емераб бак1алда кумек гьабула. Бат1и – бат1иял т1ахьазда раг1аби хъван рук1уна, алфавиталъул тартибги ц1унун. Масала, алфавиталъул тартибги ц1унун, г1уц1ула словарал, телефоназул справочникал ва гь. ц.)

Алфавиталъул хайиралъул бицунаго, лъик1 бук1инаан, бат1и – бат1иял словарал, справочникал, классалъул журналалда ц1алдо-хъабазул фамилияби хъвалел къаг1идаби лъималазда рихьизаруни.

III. Алфавиталъул тартибалда раг1аби лъезе ругьун гьариялъул х1алт1аби (№ № 147, 149).

- *Микки, нак1к1, ицц*абурал раг1абазулъ чан гьаракь ва чан х1арп бугеб?

IV. ПасихIго цIале (№ 150). Х1арпал тартибалда лъезе бугеб бажари цебет1езаби.

V. Рокъобе х1алт1и (№ 151). Сураталдасан хабар г1уц1и.

**31 дарс**

**Тема.**Диктант.

**Дарсил мурад:**геминатал ва лабиалиял гьаркьал рихьизарулел х1арпал бит1ун хъвазе бажарулищали хал гьаби.

***Мисалияб текст.***

**Къебелъухъ**

*Нижее маххул къебед ц1акъ вокьула. Гьесул цо чорхолъ вит1и, черхалъул ц1убай! Надалдасан чвахула бац1ц1адаб г1арац г1адал г1ет1ул гарал. Т1орччол к1к1уялъ гьесие асар гьабуларо. Киг1ан махх бац1аниги, гьев свакаларо. Кварт1а кьабула гъираялда. Къебедасул кверал маххул ратилилан ккана нижеда.*(37 раг1и.)

***Т1адкъаял:***

1. Геминатал рихьизарулел х1арпалгун ругел раг1аби, рат1а росун, хъвай.

*2.****Кверал***абураб раг1улъ чан гьаракь ва чан х1арп бугеб?

Заман хут1ани, рокъобе кьураб х1алт1ул хал гьабула (№ 151).

**РагIи ва слог**

**32 дарс**

**Тема.** Раг1и ва слог.

**Дарсил мурад:** абулаго бат1абахъулеб раг1ул бут1а х1исабалда сло-галъул х1акъалъулъ ц1алдохъабазул бугеб бич1ч1и мух1кан гьаби; рагьараб гьаракьалъухъ балагьун, раг1улъ слогазул къадар ч1езабизе бугеб бажари цебет1езаби.

I. Гъалат1азда т1ад х1алт1и.

II. Цияб дарсил мурад бицин.

- Нужеда лъала предложениял раг1абаздасан г1уц1ун рук1унеллъи. (Ц1алдохъаби предложение ургъизеги ва гьеб раг1абазде биххизеги т1амула.)

- *Раг1и сундасан г1уц1ун бук1унеб?*(Слогаздасан.)

- Жакъа нилъеца бицине буго слогалъулги ва раг1улъ слогазул къадар сунда бараб бук1иналъулги.

Ц1алдохъабаз 153 х1алт1и т1убала ва 47 гьумералда кьураб теорияб баяналъул т1оцебесеб бут1а ц1алула.

III. Бицанк1о ч1вай. Раг1улъ слогазул къадар рагьарал гьаркьазул къадаралда бараб бук1унеблъи лъай.

Ц1алдохъабаз 155 х1алт1и т1убала ва 47 гьумералда бугеб теорияб баяналъул к1иабилеб бут1а ц1алула.

IV. Раг1ул бут1а х1исабалда слогазда хадуб халкквей (№ № 154, 156).

V. Рокъобе х1алт1и (№ 157).

**33 дарс**

**Тема.**Раг1и бикьун боси.

**Дарсил мурад:**раг1аби слогазде рикьизе бугеб бажари цебет1езаби; раг1аби рикьун росиялъул къаг1идабазулгун ц1алдохъабазул лъай – хъвай гьаби, цо мухъидаса цоги мухъиде раг1аби рикьун росиялъул бажари лъугьинаби.

I. Рокъобе кьураб х1алт1ул хал гьаби (№ 157).

Ц1алдохъабаз раг1улъ слогазул къадар кин жидеда лъарабали бицуна. Жидерго мисалал рачуна. 47 гьумералда кьураб теорияб баяналъул к1и-абилеб бут1аялдасан пайда босула.

II. Слогазде раг1аби рикьулаго, хъвай (№ 158).

III. Жалго жидедаго ч1ун, х1алт1и гьаби.

Ц1алдохъабаз жидецаго 159 х1алт1и т1убала, 48 гьумералда бугеб теорияб баян ц1алула.

IV. Т1аса бищун, хъвай (№ 160).

V. Раг1и бикьун босизе ругьун гьари (№ 161).

-*Бицанк1оялъул кина – кинал г1аламатаз нужее рес кьураб жаваб батизе?*

VI. Рокъобе х1алт1и (№ 162). Сураталдасан къокъаб хабар г1уц1и.

**Ударение**

**34 дарс**

**Тема.**Ударение.

**Дарсил мурад:**ударениялъул х1акъалъулъ ц1алдохъабазе бич1ч1и кьей; ударение бит1ун лъезе бугеб бажари цебет1езаби, каламалъулъ ударениялъул бугеб к1вар бихьизаби.

I. Рокъобе кьураб х1алт1ул хал гьаби (№ 162).

II. Ударениялъул хаслъиялда хадуб халкквей (№ 163, 50 гьумералда бугеб теорияб баян).

III. Раг1абазул маг1на хисиялъулъ ударениялъул бугеб к1варалда хадуб халкквей (№ № 164, 166).

IV. Раг1абазда ударение бит1ун лъезе ругьун гьари (№ 165).

*- Кицабазул маг1на кинаб бугеб?*

*-****Беццизе – бецизе, ццин – цин****абурал раг1абазул маг1наялъул бат1алъи бице.*

V. Рокъобе х1алт1и (№ 167).

**Калам**

**35 дарс**

**Тема.** Калам ва г1умруялда жаниб гьелъул бугеб к1вар.

**Дарсил мурад:**г1адамазда гьоркьоб бухьен гьабиялъул алат х1иса-балда каламалъул х1акъалъулъ бугеб бич1ч1и мух1кан гьаби.

I. Рокъобе кьураб х1алт1ул хал гьаби (№ 167).

II. Инсанасул г1умруялъулъ мац1алъ т1убалеб хъулухъалъул х1акъа-лъулъ гара –ч1вари гьаби (№ 168).

Щибаб сурат балагьулаго, калам сундуе къвариг1ун бугебали баян-лъула.

III. 51 гьумералда бугеб теорияб баяналда т1ад х1алт1и гьаби.

IV. Цебеккунго х1адурлъун, каламалъ т1убалеб хъулухъалъул х1акъа-лъулъ предложение, т1аде балагьун, хъвай (№ 169).

V. Г1адамал к1алъазе кида байбихьарабилан бицин. Т1аде балагьун, хъвай (№ 170).

VI. Дарсил х1асил гьаби.

*- Г1адамазе калам сундуе къвариг1унеб бугеб?*

*- Нужеца кьураб жаваб бит1ун бук1ин ч1езабе.*

VII. Рокъобе х1алт1и (№ 171).

**36 дарс**

**Тема.** К1алзул ва хъвавул калам.

**Дарсил мурад:** к1алзул ва хъвавул каламалъул х1акъалъулъ бич1ч1и кьей.

I. Рокъобе кьураб х1алт1ул хал гьаби (№ 171).

- *Нек1сияб заманалда г1адамаз ц1иял харбал кин рицунел рук1арал?*

*- Жакъа ц1иял харбал кин рицунел ругел?*

II. Дарсил мурад бицин.

*- Цебесеб дарсида нилъеца каламалъул х1акъалъулъ бицун бук1ана. Лъида лъалеб г1адамазе калам сундуе къвариг1унеб?* (Каламалъул кумекалдалъун г1адамаз цоцазда цо сундулниги х1акъалъулъ бицуна, гьикъула, г1акълу дандбала ва цоцазе х1алт1улъ кумек гьабула).

- Калам бук1уна к1алзулги хъвавулги. Жакъа нилъеца бицина гьеб к1иябго каламалъул хаслъиялъул х1акъалъулъ.

III. К1алзул ва хъвавул каламалъул хаслъабазул х1акъалъулъ баян кьей (№ 172, 173).

IV. Текст предложениязде биххи (№ 174).

*- Хъвалаго предложениял цоцаздаса кин рат1арахъарал?*(предло-жениялъул авалалда к1удияб х1арп, ахиралда т1анк1 лъун).

*- Ц1алулаго предложениял цоцаздаса кин рат1арахъарал?* (Щибаб предложение лъугьараб бак1алда лъалхъи гьабун.)

**Х1асил:**Хъвавул каламалъулъ предложениял цоцаздаса рат1ара-хъула щибаб предложениялъул авалалда к1удияб х1арп, ахиралда лъалхъул ишара лъеялдалъун.

К1алзул каламалъулъ предложениял цоцаздаса рат1арахъула щибаб предложение лъуг1араб бак1алда лъалхъи гьабиялдалъун.

V. Дарсил х1асил гьаби. Теорияб баяналда т1ад х1алт1и (№ 175). Гьениса мисалалъе кьурал предложениял хъвай.

VI. Рокъобе х1алт1и (№ 176). Текст г1уц1и ва гьелда ц1ар лъей.

**37. дарс**

**Тема.**Кламалъул этика.

Салам кьеялъул рагIаби.

**Дарсил мурад:**бугеб хIалалда рекъезабун, калам гьабизе ругьун гьари.

Салам кьеялъул рагIаби каламалъулъ хIалтIизаризе бугеб бажари цебетIезаби.

I. Рокъобе кьураб хIалтIул хал гьаби.

II. Тексталъул байбихьи цIале, цинги, лъурал суалазе жавабалги кьун, гьеб лъугIизаби (№ 177).

II. Салам кьеялъул рагIаби хъвай. Каламалъулъ гьел хIалтIизариялда хадуб хал кквей (батIи-батIияб заманалда) (№ 178).

III. Салам кьолаго, квер щай босулеб? *Ассламу гIалайкум, вагIалайкум ассалам*абурал рагIабазул магIна баян гьаби (№ 179).

IV. Рокъобе хIалтIи. Суалалъе хъван жаваб кьей:

*Лъица цебе салам кьезе кколеб: кIудиясищ, гьитIинасищ;*

*эхеве унесищ, эхеде вачIунесищ; рекIарасищ, лъелго унесищ; гIодов чIун ватарасищ, аскIосан унесищ?*

**38 дарс**

**Тема.**КантIизариялъул диктант.

**Дарсил мурад:**геминатал рихьизарулел хIарпазул битIунхъвай ракIалде щвезаби.

***Мисалияб текст.***

*МагIазатица дояркалъи тIаса бищана. Гьелъ боцIи лъикI хьихьула. РацIцIалъи цIунула. Щибаб гIакдада хадуб бече цIунула. Рахьги гьелъ цогидаздаса цIикIкIун бечIчIула.*

*МагIазатил бищунго лъикIаб гIакдадул цIар буго ЦIцIеллълъар. Ругизеги гьелъул лълъурдул цIцIел гIадинал руго.*

***ТIадкъаял:***

1. ***ЦIцIеллълъар***абураб рагIулъ чан гьаракь ва чан хIарп бугеб?
2. КIиабилеб предложениялъулъ ругел авар мацIалъе хасиятал

рагьукъал хIарпал, ратIа росун, хъвай.

II. Рокъобе х1алт1и (№ 180).

**Предложение ва текст**

39 дарс

Тема. Каламалъул бутIа хIисабалда предложение.

**Дарсил мурад:**Предложениялъул гIаламатазулгун лъай-хъвай гьаби. Каламалъулъ предложение хIалтIизабизе ругьун гьари.

I. ГъалатIазда тIад хIалтIи.

II. РагIиги предложениеги дандекквей. Предложениялъулъ рагIаби цоцалъ рухьинари (№ 181). Предложение хъвай.

III. 54 гьумералда бугеб теорияб баяналда тIад хIалтIи гьаби. Гьенир ругел мисалал хъвай.

IV. РагIабаздасан предложениял гIуцIи (№ 182).

V. «Дир лъикIав гьудул» абураб темаялда тIасан къокъаб хабар гIуцIи (бицун).

***Мисалиял суалал:***

*1. Дур гьудул вугищ?*

*2. Гьесда цIар щиб бугеб?*

*3. Нужер гьудуллъи кида ккараб?*

*4. Щай гьесулгун дуца гьудуллъи гьабураб?*

*6. Дур гьудул дур классалдайищ цIалулев?*

*7. Кин гьев цIалулев, гьес дуе кумек гьабулищ?*

VI. Рокъобе хIалтIи (№ 183). Текст предложениязде биххи.

**40 дарс.**

**Тема.**Предложениялъул ахиралда лъалхъул ишараби.

**Дарсил мурад:**Предложениялъул авалалда кIудияб хIарп хъвазеги ахиралда лъалхъул ишараби битIун лъезеги бугеб бажари цебетIезаби.

Логикияб ударениялъулгун лъай-хъвай гьаби.

I. Рокъобе кьураб хIалтIул хал гьаби.

II. Логикияб ударение ва лъалхъул ишараби хIисабалдеги росун, кIечI пасихIго цIали (№ 184). 55 гьумералда бугеб теорияб баяналда мугъги чIван, хIалтIулъ кьурал суалазе жаваб кьей.

III. Лъурал суалазе жавабал кьей (хъван) ва цо чIван къотIараб темаялда тIасан хабар гIуцIи (бицун) (№ 185).

IV. ЧIегIер хъварал рагIабазда тIад ударениеги гьабун, предложениял цIали ва магIнаялъул рахъалъ гьезда гьоркьоб бугеб батIалъи бихьиза-би. Щай предложениязулъ батIи-батIиял лъалхъул ишараби лъун ругелали бичIчIизаби (№ 186).

V. Рокъобе хIалтIи (№ 187).

Калам цебет1еялъул 5 дарс

**Тема.**Изложение.

**Дарсил мурад:**план г1уц1изе ва, г1уц1араб планалда рекъон, изложение хъвазе ругьун гьари.

***Изложениялъе мисалияб текст.***

**Бах1арчияб попугай**

*Рик1к1адаб улкаялдаса попугай бач1ун бук1ана цо чияс. Гьелъул бу-к1ана бит1араб рач1. К1удияб гозоги бук1ана гьелъул. Попугай бук1ана лъик1аб хъаравул. Гьелъ паст1анире г1анк1уял риччалароан, ахикье х1анч1и риччалароан.*

*Цо нухалъ азбаралъур рук1арал г1анк1удал т1анч1азда т1ад реч1ч1а-на хъарчигъа. Попугай гьел ц1унизе боржана, ва халатаб гозоялъ хъарчигъаялда ругънал лъуна. Гьезул гьаркьихъе къват1иве вач1ана гьелъул бет1ергьан. Попугайги рехун тун, боржун ана хъарчигъа. Попу-гай бет1ергьанасда аск1обе бач1ана. Гьелъул керен лъукъун бугоан.*

*Чанго къоялдасан попугай сахлъана. Нахъеги гьеб хъаравуллъуда*

*ч1ана. (74 раг1и.)*

I. Дарсил мурад бицин.

II. Тексталъулгун лъай – хъвай гьаби (ай изложениялъул текст ц1али).

III. Тексталъулъ сундул х1акъалъулъ бицунеб бугебали баян гьаби.

*-Тексталъулъ сундул х1акъалъулъ бицунеб бугеб?*

*-Щай тексталда “Бах1арчияб попугай” абураб ц1ар лъун бугеб?*

IV. Тексталъул план г1уц1и.

***Тексталъул мисалияб план:***

*1. Попугай бук1ана лъик1аб хъаравул.*

*2. Гьелъ г1анк1удал т1анч1и хвасар гьаруна.*

*3. Сахлъарабго попугай нахъеги хъаравуллъуда ч1ана.*

V. Х1асил бицин. Словарияб х1алт1и.

Ц1алдохъанасда тексталъул х1асил бицине зах1малъани, цоги нухалъ гьев ц1ализе т1амула (ай т1асабищул ц1али т1обит1ула).

VI. Бит1ун хъвазе зах1матал раг1абазда т1ад х1алт1и. (Муг1алимас гьединал раг1аби цереккунго доскаялда хъвала.)

VII. Текст цоги нухалъ ц1али (сасун). Цинги ц1алдохъабаз изложение хъвала.

**41 дарс**

**Тема.**Тексталъул хIакъалъулъ гIаммаб бичIчIи.

**Дарсил мурад:**предложенияздасан текст батIа гьабизе бугеб бажари цебетIезаби; тексталъулъ бутIаби рихьизаризеги гьел, цIияб мухъидасан байбихьун, хъвазеги ругьун гьари.

I. ГъалатIазда тIад хIалтI**и.**

II. Дарсил мурад бицин.

*- Цебесеб дарсида нилъеца предложениялъул хIакъалъулъ бицун бу-кIана. Лъица бицинеб «Сунда абулеб предложение?».*(Жидеца цо тIубараб пикру бичIчIизабулеб цо я цо чанго рагIиялда предложение абула).

*- Предложениялъул ахиралда . ? ! кида лъолел?*

(Предложениялъулъ цо сундулниги хIакъалъулъ бицунеб бугони, гьединаб предложениялъул ахиралда тIанкI лъола.

Предложениялъулъ суал бугони, гьединаб предложениялъул ахиралда суалияб ишара лъола.

РекIел кутакаб асаргун ахIун, предложение абулеб бугони, гьединаб предложениялъул ахиралда ахIул ишара лъола).

*- Нужеда лъала магIнаялъул рахъалъ цоцада бухьараб кIиго яги цо чанго предложениялда текст абулеблъи. Жакъа нилъеца цоги нухалъ бицина тексталъул хIакъалъулъ, рихьизарула гьелъул бутIаби ва гьел хъвалел къагIидаби.*

III. Тексталъул хаслъабазда (гIаламатазда) хадуб хал кквей: предло-жениял цоцазда рухьин, ц1ар лъезе рес букIин, тематикияб цолъи (№ 188).

- *Нужеца цIаларал предложенияз текст лъугьинабун бугеблъи кин чIезабизе бегьулеб?*

IV. 63 гьумералда бугеб теорияб баяналда тIад хIалтIи.

V. Текст предложениязде биххи ва гьелда цIар лъей (№ 189).

VI. Тексталъул бутIабазда хадуб хал кквей

Цин 190 хIалтIи тIубала, цинги 63 гьумералда бугеб кIиабилеб теорияб баяналъулгун лъай-хъвай гьабула, хадуб, заман хутIани, 191 хIалтIи тIубала.

VII. Рокъобе хIалтIи (№ 192).

**42 дарс**

**Тема.**Тексталъул тайпаби.

**Дарсил мурад:**тексталъул тайпабазул хIакъалъулъ бичIчIи кьей, гьел цоцаздаса ратIа рахъиялъул бажари лъугьинаби.

I. Тексталъул тайпабазда хадуб хал кквей (№ 193). Сипатияб текст хъвай. РагIабазул цолъиялъул магIнаялъе баян кьей.

II. Тексталъул тайпабазул анализ гьаби (№ 194).

*- Текстал кинал рукIунел? Щай гIадамаз жидер каламалъулъ текста-лъул батIи-батIиял тайпаби хIалтIизарулел?*

III. Творческияб хIалтIи: расанкIоялъул хIакъалъулъ текст гIу- цIи (№ 195).

IV. Рокъобе хIалтIи (№ 196).

**43 дарс.**

**Тема.**Хабарияб тексталъул гIуцIи. Изложение.

**Дарсил мурад:**хабарияб тексталъул гIуцIиялъулгун лъай-хъвай гьа-би; тексталъул бутIаби цоцаздаса ратIа рахъиялъулги, гьеб текст хъва-лаго, абзац хIалтIизабиялъулги бажари лъугьинаби.

I. Рокъобе кьураб хIалтIул хал гьаби.

II. Тексталъулгун лъай-хъвай гьаби, гьезул бутIабазда хадуб хал кквей (№ 197).

III. Тексталда цIар лъей (Лъималаз тексталда батIи-батIиял цIарал

лъола ва щай гьединал цIарал рукIине кколебали бицуна. Тексталда лъезе бегьулел цIаразул вариантал: «**Милъиршо», «ХIанчIи», «Ми-лъиршаби нилъер гьудулзаби», «ХIанчIи цIуни»**).

IV. Щибаб бутIаялъул хIасил бицин. Щибаб бутIаялъул хIасилалъул анализ гьабулаго, текст кIиабилеб нухалъ цIали.

V. Словарияб хIалтIи.

VI. БитIун хъвазе захIматал рагIабазда тIад хIалтIи.

VII. Изложение хъвай.

VIII. Рокъобе хIалтIи (№ 198).

**Авар мацIалъе хасиятал гьаркьал ва геминатал**

**44 дарс**

**Тема.**Авар мацIалъе хасиятал рагьукъал гьаркьал ва хIарпал.

**Дарсил мурад:**13 рагьукъаб гьаракь мухIканго абизе ва гьел рихьи-зарулел хIарпал битIун хъвазе бугеб бажари цебетIезаби.

I.Рокъобе кьураб хIалтIул хал гьаби (№ 198).

II. Карточкабаздаса 13 авар мацIалъе хасиятаб хIарп такрар гьаби.

III. Болъаби цIезари ва кIи-кIи ишараялдасан гIуцIарал хIарпал гъорлъ ругел рагIаби ургъи ва хъвай (№ № 199, 200).

IV. БицанкIо чIвай (№ 201).

V. Рагьукъал гьаркьал бит1ун абиялде кIварги кьун, кечI пасихIго цIали. Хабар гIуцIи (№ 202).

VI. Рокъобе хIалтIи (№ 203).

**45 дарс**

**Тема.**Авар мацIалъе хасиятал рагьукъал гьаркьал ва хIарпал.

**Дарсил мурад:**13 рагьукъаб гьаракь мухIканго абизе ва гьел рихьи-зарулел хIарпал битIун хъвазе бугеб бажари камиллъизаби.

I. Рокъобе кьураб хIалтIул хал гьаби (№ 203).

II. Кицаби гIуцIи ва гьел каламалъулъ хIалтIизари. РагIабазул фонетикияб разбор (№ 204).

III. КечI пасихIго цIали (№ 205).

IV. Шарадабазе ва бицанкIоялъе жавабал кьей. КIи-кIи ишараялдасан гIуцIарал хIарпаз рихьизарулел гьаркьал битIун цIалиялде кIвар кьей (№ № 206, 207).

V. Рокъобе хIалтIи (№ 208).

**Калам цебетIезабиялъул 6 дарс**

**Тема.**Суалазда рекъон хабар (текст) хъвай.

**Дарсил мурад:**Хабарияб тексталъул ва гьелъул бутIабазул хIакъа-лъулъ бугеб бичIчIи цебетIезаби.

209 хIалтIи.

**46 дарс.**

**Тема.**Геминатал

**Дарсил мурад:**геминатал гъорлъ ругел рагIаби битIун цIализе ва хъвавулъ гьел битIун рихьизаризе бугеб бажари цебетIезаби. Предложе-ние ва хабар (текст) гIуцIизе бугеб бажари камиллъизаби.

I. ГъалатIазда тIад хIалтIи.

II. Предложениял гIуцIи (№ 210).

III. КечI пасихIго цIали. Геминатал хъвавулъ рихьизарулел къагIида-базде кIвар кьей (№ 211).

IV. Текст гIуцIи. Геминатал рихьизарулел хIарпазде кIвар кьей (№ 212).

V. БицанкIаби чIвай. Фонетикияб разбор (№ 213).

VI. Рокъобе хIалтIи (№ 214).

**47 дарс.**

**Тема.**Геминатал.

**Дарсил мурад:** рагIабазулъ геминатал битIун абизе ва хъвавулъ гьел битIун рихьизаризе бугеб бажари цебетIезаби. Предложение ва текст гIуцIизе бугеб бажари камиллъизаби.

I. Рокъобе кьураб хIалтIул хал гьаби (№ 214).

II. Предложениял гIуцIи. Геминатазда тIад хIалтIи гьаби. Геминатал гъорлъ ругел рагIабазул магIна баян гьаби (№ 215).

III. Геминатал гъорлъ ругел рагIаби битIун хъвазе ругьун гьари (№ 216).

IV. КечI пасихIго цIали (№ 217).

V. Интонацияги цIунун, предложениял битIун цIали. Геминатал битIун абиялде кIвар кьей (№ 218).

VI. Рокъобе хIалтIи (№ 219).

**Калам цебетIезабиялъул 7 дарс.**

**Тема.**Ихдалил хIакъалъулъ сочинение.

**Дарсил мурад:**сверухъ тIабигIаталда хадуб халкквеялъул кьучIалда жиндирго хабар гIуцIизе бугеб бажари цебетIезаби.

I. Сочинениялъул тема ва хIасил бицин.

- ЛъагIалил кинаб заманалъул дуца бицине бугеб? (ЦIалдохъабаз учебникалда ругел суалаздасан пайда босула) (№ 220).

- Дурго сочинениялда кинаб цIар лъолеб?

II. Текст гIуцIулеб куцалъул бицин.

- Дурго хабар дуца кинаб предложениялдасан байбихьилеб?

- Аслияб бутIаялъулъ сундул хIакъалъулъ дуца хъвазе бугеб?

- Кин дуца текст лъугIизабулеб? (Ахир кинаб букIине кколеб?)

III. Текст хъвай.

IV. Хъвараб сочинениялъул хал гьаби (Заман хутIани.) МугIалимас, сочинениялъул хал гьабизе, щибав цIалдохъанасе кумек гьабула.

**Щив? щий? щиб? щал? абурал суалалъе жаваблъун рачIунел рагIаби**

**48 дарс.**

**Тема.**Щив? щий? щиб? щал? абурал суалазе жаваблъун рачIунел рагIаби.

**Дарсил мурад:**предметал рихьизарулел рагIабаз каламалъулъ тIуба-леб хъулухъалъул хIакъалъулъ бугеб бичIчIи кьей. Предметал рихьизарулел рагIаби **щив? щий? щиб? щал?** абурал суалазе жаваблъун рачIунеллъи бичIчIизаби.

I. Цебесеб дарсида (ай калам цебетIезабиялъул дарсида) хъвараб сочинениялъул анализ гьаби (№ 220).[1](https://infourok.ru/go.html?href=%23sdfootnote2sym)

II. Щив? щий? щиб? щал? абурал суалазе жаваблъун рачIунел рагIабазда хадуб халкквей.

1. ЦIалдохъабаз суратазда рихьулел предметазул цIарал абула (№ 221).

2. Щив? щий? щиб? щал? абурал суалалги цере лъун, рагIаби цIалу-ла. Щибаб рагIуда цебе батIи-батIияб суал лъезе ккеялъул цIалдохъабаз бицуна.

(***Щив?****абураб суал лъола чиясул жинсалъул гIадамазе.****Щий?****лъола чIужуялъул жинсалъул гIадамазе.****Щиб?****лъола, гIадамал хутIизегIан, рухI бугелги гьечIелги предметазе.****Щал?****лъола цо чанго яги гIемерал предметазе.)*

III. Хъвавул хIалтIи (№ 222).

IV. Сураталдасан къокъаб хабар гIуцIи. Щив? щий? щиб? абурал суалазе жаваблъун рачIунел рагIабазде кIвар кьей (№ 223).

V. Предложениял гIуцIи (№ 224).

VI. Рокъобе хIалтIи (№ 225).

**49 дарс.**

**Тема.**Щив? щий? щиб? щал? абурал суалазе жаваблъун рачIунел рагIаби.

**Дарсил мурад:**щив? щий? щиб? щал? абурал суалазе жаваблъун рачIунел рагIабаз предмет бихьизабулеблъи (ай гьел рагIаби предмета-лъул цIарал кколеллъи) бичIчIизаби.

I. Рокъобе кьураб хIалтIул хал гьаби (№ 225).

II. «Щив? щий? щиб? щал? абурал суалазе жаваблъун рачIунел рагIа-баз предмет бихьизабула, ай гьединал рагIаби предметазул цIарал кко-ла» абураб теорияб баяналъулгун лъай-хъвай гьаби.

*- Жакъа нужеда лъала****щив?*** ***щий? щиб? щал?****абурал суалазе рачIунел рагIабаз предмет бихьизабулеблъи, ай гьединал рагIаби пред-метазул цIарал кколеллъи.*

ЦIалдохъабаз цин тIехьалъул 78 абилеб гьумералда бугеб баян цIалула, цинги, тIаса гIодобе унеб *предмет* абураб рагIигицIалун, суратазул кумекалдалъун, кроссворд цIезабула, хадуб *пер, гIужрукъ, бел, солдат, гама, эбел, таращ*абурал рагIабазе суалал лъола (№ 226).

*-Бице, гьел рагIабаз щиб бихьизабулеб бугеб? Гьединал рагIаби щал кколел?*(Гьел рагIабаз предмет бихьизабула. Гьел рагIаби предметазул цIарал ккола.)

МугIалимас батIи-батIиял предметал, яги предметазул суратал рихьизарула, гьезие суалал лъезе цIалдохъаби тIамула ва хIасил гьабула: щий? щив? щиб? щал? абурал суалазе жаваблъун рачIунел рагIаби предметазул цIарал ккола.

III. Кьураб схемаялда рекъон яги сураталдасан предложениял гIуцIи.

Предмет бихьизабулел рагIабазе суалал лъей (№ № 227, 229).

IV. РагIабазул цолъаби гIуцIи. Предметазул цIаразе суалал лъей (№ 228).

V. Рокъобе хIалтIи (№ 230).

**50 дарс.**

**Тема.**Диктант.

**Дарсил мурад:**авар мацIалъе хасиятал гьаркьал ва геминатал хъвавулъ битIун рихьизаризеги предложениялъул ахиралда лъалхъул ишараби битIун лъезеги бугеб бажариялъул хал гьаби.

***Мисалияб текст.***

***Ракъдаллъи.***

*Кутакаб ракъдаллъи ккана. ЦIадулаб бакъуца мегъ бухIулеб букIана. Хинал гьурал пулел рукIана. Гьалилги цIоросаролъилги тIанхал гургурун ана. Амма колхозалъул кIудияб ахида нахъа ругел хурзал гIурччинго рукIана. Гьеб кин ккараб жо?*

*Рорхатал гъутIбуз хурзабазе рагIад гьабуна. Ризал гъутIбузул тIанхазги гьородаса цIунана. (40 рагIи.)*

***ТIадкъаял:***

1. **ГIурччинго**абураб рагIулъ чан гьаракь ва чан хIарп бугеб?

2. Тексталъулъ **щал?**абураб суалалъе жаваблъун рачIунел предме-тазул цIарал рате ва гьел **щиб?**абураб суалалъе жаваблъун рачIунедухъ хъвай.

3. **Гьеб кин ккараб жо?**абураб предложениялъул ахиралда щай суалияб ишара лъун бугеб?

Заман хутIани, рокъобе кьураб хIалтIул хал гьабула (№ 230).

**51 дарс.**

**Тема.**Щив? щий? щиб? щал? абурал суалазе жаваблъун рачIунел

рагIаби.

**Дарсил мурад:**предметал рихьизарулел рагIаби каламалъулъ лъурал суалазда рекъон хисизаризе бугеб бажари цебетIезаби.

I. Тексталда цIар лъей ва суалазе жавабал кьей (№ 231).

*- Сундул хIакъалъулъ тексталъулъ бицунеб бугеб? Гьелда цIар лъе.*

Тексталъул гIуцIиялда хадуб халкквей.

*- Текст кин гIуцIун бугеб? Кина-кинал бутIаби тексталъулъ ругел?*

(ТIоцебесеб предложение тексталъул байбихьи ккола. Лъураб суалги гьелъие кьолеб жавабги аслияб бутIа ккола. Ахирияб абзац (ахирияб кIиго предложение) ахир ккола.)

ХIанчIазул цIарал хъвай ва суалазда рекъон цолъул формаялда лъей.

II. Лексикияб хIалтIи (№ 232).

III. БицанкIо чIвай ва гьелъул анализ гьаби (№ 233).

- Нужеца кьураб жаваб битIун букIин чIезабе.

IV. КечI пасихIго цIали ва лъурал суалазда рекъон рагIаби хисизари (№ 234).

V. Рокъобе хIалтIи (№ 235).

**ГIадамазул цIаразул, фамилиябазул ва инсул цIаразул бетIералда кIудияб хIарп**

**52 дарс.**

**Тема.**ГIадамазул цIаразул, фамилиябазул ва инсул цIаразул бетIерал-да кIудияб хIарп.

**Дарсил мурад:**предметияб цIаралъул гIаммал ва хасал цIарал (гьел цIарал абичIого) цоцаздаса ратIа гьаризеги хасал цIаразул бетIералда кIудияб хIарп хъвазеги бугеб бажари цебетIезаби.

I. Рокъобе кьураб хIалтIул хал гьаби (№ 235).

*- Кинаб рагIабазда гъоркь нужеца хIучч цIараб?*

*- Щай гьезул щибалъе кIи-кIи суал лъезе бегьулеб?*(Гьел рагIаби чIужуялъул жинсалъулги чиясул жинсалъулги гIадамазда абизе бе-гьула.)

II. ГIадамазул цIаразул, фамилиябазул ва инсул цIаразул бетIералда

кIудияб хIарп хъвалеблъи бихьизаби.

82 гьумералда бугеб теорияб баян цIалула ва 236 абилеб хIалтIи тIубала.

III. Цо-цо предметазул цIарал гIаммалги хасалги рукIин бихьизаби (№ 237).

IV. Предложениял гIуцIи (№№ 238, 239).

V. Рокъобе хIалтIи (№ 241).

**ХIайваназул тIокIцIаразул ва бакIазул цIаразул бетIералда кIудияб хIарп**

**53 дарс.**

**Тема.**ХIайваназул тIокIцIаразул бетIералда кIудияб хIарп.

**Дарсил мурад:**хIайваназул цIараздаги тIокIцIараздаги гьоркьоб бугеб батIалъи бихьизабизе бажари. ХIайваназул тIокIцIарал кIудияб хIарпалдалъун хъвазе бугеб бажари цебетIезаби.

I. Рокъобе кьураб хIалтIул хал гьаби (№ 241).

II. ХIайваназул тIокIцIаразул бетIералда кIудияб хIарп хъвалеб къа-гIидаялъулгун лъай-хъвай гьаби (№ 242).

МугIалимас кIиго цIалдохъан доскаялде вахъинавула. Цояс сураталда бугеб щибаб хIайваналъул цIар хъвала. Цогидас гьезул тIокIцIаралгун предложениял ургъула ва хъвала. Масала: *ХIама – Гьаб хIама Гiундулхалат буго.*

-*ХIайваназул цIарал кинаб хIарпалдалъун, тIокIцIарал кинаб хIарпалдалъун хъварал: кIудиябищ, гьитIинабищ?*(ЦIалдохъабаз хIасил гьабула).

Лъималаз 243 абилеб хIалтIи тIубала ва 85 абилеб гьумералда бугеб теорияб баян цIалула.

III. Предложениял гIуцIи (№№ 244, 245).

IV. Рокъобе хIалтIи (№ 246).

**54 дарс.**

**Тема.**Улкабазул, шагьаразул, росабазул, къватIазул, гIоразул,

хIоразул, мугIрузул цIаразул бетIералда кIудияб хIарп.

**Дарсил мурад:**улкабазул, шагьаразул, росабазул, къватIазул, гIоразул, хIоразул, мугIрузул цIаразул хIакъалъулъ бичIчIи лъугьинаби; гьел цIарал кIудияб хIарпалдалъун хъвазе бугеб бажари цебетIезаби.

I. Рокъобе кьураб хIалтIул хал гьаби (№ 246).

II. КIудияб хIарпалдалъун хъвалел рагIабазул хIакъалъулъ бичIчIи лъугьинаби (№ 247).

ЦIалдохъабаз текст цIалула. Тексталда гъоркь лъураб лъабабго суалалъе жаваб кьола. ЧIегIер хъварал рагIаби, ратIа росун, хъвала.

*- Кинаб мурадалъе гIадамаз шагьаразе, къватIазе, ралъадазе росабазе, гIоразе цIарал кьолел?*

*- Улкабазул, шагьаразул, росабазул, къватIазул, гIоразул, хIоразул, мугIрузул цIарал кин хъвалел?*

ЦIалдохъабаз 87 абилеб гьумералда бугеб теорияб баян цIалула, мисалал рачула.

IV. Диктант (№ 248).

V. 249 – 251 абилел хIалтIаби тIурай. (Заман хутIани.)

VI. Рокъобе хIалтIи (№ 252).

**Кинав? кинай? кинаб? кинал? абурал суалазе жаваблъун рачIунел рагIаби**

**55 дарс.**

**Тема.**Кинав? кинай? кинаб? кинал? абурал суалазе жаваблъун рачIунел рагIаби.

**Дарсил мурад:**предметазул гIаламатал рихьизарулел рагIабазулгунги гьел рагIабазе лъолел суалазулгунги лъай-хъвай гьаби.

I. Рокъобе кьураб хIалтIул хал гьаби (№ 252).

ЦIалдохъабаз, цоцазухъ тетрадалги кьун, рокъобе кьураб хIалтIи берцинго ва бацIцIадго хъван бугищали хал гьабула.

II. Предметазул гIалматал рихьизарулел рагIабигун лъай-хъвай гьаби.

МугIалимас предметал рихьизарула ва гьезул батIи-батIиял гIаламатал абизе цIалдохъаби тIамула.

Гьел предметазул хIакъалъулъ бицанкIаби ракIалде щвезарула, яги цIалдохъабаз гьел жидецаго гIуцIула.

*- ЦIале, жакъа нужеца кинал рагIабазулгун лъай-хъвай гьабизе бугеб?*(Темаялъул цIар цIалула.)

*- Кинал рагIабазулгун нужеца цересел дарсазда лъай-хъвай гьабун букIараб?*

*- Щив? ва кинав? абурал суалазе жаваблъун рачIунел рагIабигун лъица предложение гIуцIулеб?*

2. Тексталъул анализ (№ 253).

3. РагIабазул дандраял хъвай.

4. ТIехьалъул 89 гьумералда бугеб теорияб баяналъулгун лъай-хъвай гьаби ва 254 хIалтIи тIубай.

III. Кицабазул магIна баян гьаби ва рагIабазул дандраял хъвай (№ 256).

IV. Рокъобе хIалтIи (№ 257).

**56 дарс.**

**Тема.**Кинав? кинай? кинаб? кинал? абурал суалазе жаваблъун рачIунел рагIабазул хIакъалъулъ гIаммаб бичIчIи щула гьаби.

Нилъер мацIалъулъ гьел рагIабаз тIубалеб хъулухъ.

**Дарсил мурад:**предметазул гIаламатал рихьизарулел рагIаби ратIа гьаризе ва гьел каламалъулъ хIалтIизаризе бугеб бажари цебетIезаби.

I. Рокъобе кьураб хIалтIул хал гьаби.

II. Каламалъулъ прилагательнояз тIубалеб хъулухъалда хадуб хал кквей: прилагательноял гъорлъ ругел ва гьел гьечIел текстал дандекквей (№ 259).

III. Предметазул гIаламатал рихьизарулел рагIаби тIаса рищи (№ 260).

IV. Суратазда ругел хIанчIалги данде ккун, гьезул хIакъалъулъ хабар (текст) гIуцIи (№ 261). Хабар гIуцIизе кумекалъе суалал: 1) Гьез киб гIумру гьабулеб? 2) Гьезул кIодолъи-гьитIинлъи. 3) Гьез щиб кваналеб? 4) Кин гьел роржунел?

V. Творческияб хIалтIи. Цо кинаб бугониги хIайваналъул хIакъа-лъулъ хабар (текст) гIуцIи (сураталдаса пайда босула).

VI. Рокъобе хIалтIи (№ 262).

**57 дарс.**

**Тема.**Кинав? кинай? кинаб? абурал суалазе жаваблъун рачIунел рагIабиги кинал? абураб суалалъе жаваблъун рачIунел рагIабиги цоцаз-даса ратIа гьари.

**Дарсил мурад:**цолъул ва гIемерлъул формаялъул прилагательноял ратIа гьаризе лъай. КIиябго формаялъул прилагательноязе суалал лъезе ругьун гьари.

1. Рокъобе кьураб хIалтIул хал гьаби.

II. «Кида рагIабазе**кинал?**абураб суал кьезе бегьулеб?» абураб суалалъе жаваб балагьи (263 хIалтIи тIубай ва 93 гьумералда бугеб теорияб баян цIали).

III. Текст гIуцIи. Кинал? абураб суалазе жаваблъун рачIунел рагIабазда хадуб хал кквей (№ 264).

IV. Тексталъулъ прилагательноял хIалтIизариялда хадуб хал кквей. РагIабазе суалал лъей (№ 265, заман хутIани № 266).

V. Рокъобе хIалтIи (№ 267).

**Калам цебетIезабиялъул 8 дарс.**

**Тема.**Суратазда рекъон текст гIуцIи ва гьеб лъугIизаби.

**Дарсил мурад:** тексталъул бутIаби тартибаллда лъезеги гьеб текст лъугIизабизеги бугеб бажари цебетIезаби (№ 268).

ЦIалдохъаби суратазухъ ралагьула. Щибаб сураталъе рекъарал предложениял тIасаги рищун, текст гIуцIула ва гьеб лъугIизабула.

Тексталда цIар лъола. Щибаб бутIа багIараб мухъидасанги

байбихьун, текст хъвала.

**58 дарс.**

**Тема.**Предметазул гIаламатал рихьизарулел гIакса магIнаялъул рагIаби. Гьел каламалъулъ хIалтIизари.

**Дарсил мурад:**гIакса магIнаялъул прилагательноязулги каламалъулъ гьез тIубалеб хъулухъалъулги хIакъалъулъ бичIчIи лъугьинаби.

I. ГъалтIазда тIад хIалтIи.

II. Дарсида 269 – 272 абилел хIалтIабаздаса ва 96 гьумералда кьураб теорияб баяналдаса пайда босула. Цоял предметал цогиязда цо кинаб бугониги гIаламаталдалъун (масала, кIодолъи-гьитIинлъиялдалъун, тIагIамалдалъун, кьералдалъун, роценалдалъун ва гь.ц.) дандекколеллъи цIалдохъабазда бичIчIизабула.

III. Рокъобе хIалтIи (№ 273).

**59 дарс.**

**Тема.**Предметазул гIаламатал рихьизарулел рагIаби каламалъулъ хIалтIизари.

**Дарсил мурад:**предметазул гIаламатал рихьизарулел рагIаби ратIарахъизе ва каламалъулъ гьел хIалтIизаризе бажари,

I. Рокъобе кьураб хIалтIул хал гьаби (№ 273).

II. Суалазе жавабал кьей (№ 274).

1. Кинаб? кинал? абурал суалазе жаваблъун рачIунел рагIабаз щиб бихьизабулеб бугеб?

2. Гьел рагIаби щай предложениязулъ хIалтIизарулел?

III. КечI пасихIго цIали ва предметазул гIаламатал рихьизарулел рагIабаз тIубалеб хъулухъ бихьизаби (№ 275).

(Милъиршоялъул сипат **гьайбатаб, гьитIинаб, берцинаб, тIогьилаб, багIараб, гьитIинаб ва гIурччинаб**абурал рагIабаз бихьизабула. Гьел ккола предметазул гIаламатал рихьизарулел рагIаби. Гьез нилъер калам жеги мухIкан гьабула.)

IV. Предметазул гIаламатал рихьизарулел рагIаби абиязулъ хIалтIизари (№ 276). Абиязул магIна баян гьаби.

V. Предложениял гIуцIи ва хъвай. Предметазул гIаламатал рихьизарулел рагIабазул бугеб кIваралъул бицин (№ 277).

VI. Рокъобе хIалтIи (№ 278).

**Щиб гьабураб? щиб лъугьараб? щиб гьабилеб? щиб гьабизе бугеб? щиб гьабулеб? щиб гьабулеб бугеб? абурал суалазе жаваблъун рачIунел рагIаби**

**60 дарс.**

**Тема.**Предметаз гьабулеб иш бихьизабулел рагIаби.

**Дарсил мурад:**предметазул иш бихьизабулел рагIабазулгунги каламалъулъ гьез тIубалеб хъулухъалъулгунги лъай хъвай гьаби; гьел рагIабазе битIун суалал лъезе ругьун гьари.

I. Рокъобе кьураб хIалтIул хал гьаби (№ 278).

II. Щиб гьабураб? щиб лъугьараб? щиб гьабилеб? щиб гьабизе бугеб? щиб гьабулеб? щиб гьабулеб бугеб? абурал суалазе жаваблъун рачIунел рагIабаз щиб бихьизабулеб бугебали бичIчIизаби (№ 279).

МугIалимас суратазда рекъон лъица (сунца) щиб гьабулеб бугебали бицине цIалдохъаби тIамула. ЦIалдохъабаз бицунеб жо мугIалимас доскаялда хъвала:

**щ и в? щ и б г ь а б у л е б б у г е б?**

вас векерулев вуго

кIудада кьурдулев вуго

**щ и й? щ и б г ь а б у л е б б у г е б?**

яс лъедолей йиго

кIодоэбел уней йиго

**щ и б? щ и б г ь а б у л е б б у г е б?**

бакъ баккулеб буго

цIад балеб буго

- КвегIаб хIубиялда ругел рагIаби кинал суалазе жаваблъун рачIунел? Гьез щиб бихьизабулеб бугеб?

- Кваранаб хIубиялда ругел рагIаби кинаб суалалъе жаваблъун рачIунел? Гьел рагIабаз щиб бихьизабулеб бугеб?

ЦIалдохъабаз **щиб гьабулеб бугеб?**абураб суалалъе жаваблъун рачIунел рагIабазул мисалал рачуна.

ГIаммлъизаби.

- **Щиб гьабулеб бугеб?**абураб суалалъе жаваблъун рачIунел рагIабаз предметалъ гьабулеб иш бихьизабула.

Цинги 99 гьумералда кьураб теорияб баяналъулгун лъай-хъвай гьабула.

III. МагIнаялъул рахъалъ данде кколел **щиб?** абураб суалалъе жаваблъун рачIунел рагIаби тIаса рищи ва предметазул иш бихьизабулел рагIабазе суалал лъей (№ 280).

IV. Предметазул иш бихьизабулел рагIабазда хадуб хал кквей (№ 281). ТIанкIазул бакIалда данде кколеб рагIиги лъун, кечI цIалула ва предметалъул иш бихьизабулел рагIабазе суалал лъола.

V. Творческияб диктант (№ 282).

VI. Рокъобе хIалтIи (№ 283).

**61 дарс.**

**Тема**. Предметалъул иш бихьизабулел рагIаби батIи-батIиял заманабазде хиси.

**Дарсил мурад:**предметазул иш бихьизабулел рагIаби араб, бачIунеб, гIахьалаб ва гьанже заманабазде хIалтIизаризе бажари (терминал абичIого). БатIи-батIиял заманабазде ругел глаголазе суал битIун лъезе ругьун гьари.

I. Рокъобе кьураб хIалтIул хал гьаби (№ 283).

II. **Щиб гьабулеб бугеб? щиб гьабураб? щиб гьабизе бугеб? щиб гьабулеб?**абурал суалазе жаваблъун рачIунел рагIабазда хадуб хал

кквей (№ 284).

ЦIалдохъабаз лъурал суалазе жавабал кьола *(ЦIалдохъанас доскаялда хъвалеб буго. ЦIалдохънас доскаялда хъвана. ЦIалдохъанас доскаялда хъвазе буго. ЦIалдохъанас доскаялда кидаго хъвала).*

МугIалимас хисулеб глагол суалалгун цадахъ доскаялда хъвала ва гьел суалазда рекъон цогидал глаголалги хисизе цIалдохъаби тIамула.

*Щиб гьабулеб бугеб? щиб гьабураб? щиб гьабизе бугеб? щиб гьабулеб?*

*хъвалеб буго хъвана хъвазе буго хъвала*

*цIалулеб буго цIалана цIализе буго цIалула*

*унев вуго ана ине вуго уна.*

III. БатIи-батIиял формабазул глаголал каламалъулъ хIалтIизаризеги гьезие суалал лъезеги ругьун гьари (№№ 285 - 288).

IV. Рокъобе хIалтIи (№ 289).

**Калам цебетIезабиялъул 9 дарс.**

**Тема.**Изложение (планалда рекъон).

**Дарсил мурад:**план гIуцIизеги планалда рекъон изложение хъвазеги бугеб бажари цебетIезаби.

I. Изложениялъе кьураб тексталъулгун лъай – хъвай гьаби (№ 290).

II. Рич1ч1уларел раг1абазе баян кьей.

III. МугIалимасда цадахъ план гIуцIи.

IV. Планалда рекъон, текст цоги нухалъ ц1али, бит1ун хъвазе зах1ма-тал раг1абазде к1вар кьей.

V. Планалда рекъон, текст хъвай. (Т1ехь къан бук1уна.) Тексталъул х1асил тартибалда хъвазе кумек гьабулел раг1аби ва раг1абазул дандра-ял доскаялда хъван рук1уна.

**62 дарс.**

**Тема**. Предметалъул иш бихьизабулел рагIаби батIи-батIиял заманабазде хиси.

**Дарсил мурад:**предметазул иш бихьизабулел рагIаби араб, бачIунеб, гIахьалаб ва гьанже заманабазде хIалтIизаризеги (терминал абичIого) гьезие суал лъезеги бугеб бажари цебетIезаби.

I. ГъалатIазда тIад хIалтIи.

II. БатIи-батIиял формабазул глаголал каламалъулъ хIалтIизаризеги гьезие суалал лъезеги ругьун гьари (№№ 291 - 295).

III. Рокъобе хIалтIи (№ 296).

**63 дарс.**

**Тема.** ГIага – шагараб маг1наялъулги г1аксаб маг1наялъулги предметалъул иш бихьизабулел рагIаби.

**Дарсил мурад:**гIаксаб магIнаялъулги гIага-шагараб магIнаялъулги предметазул иш бихьизабулел рагIаби каламалъулъ х1алт1изаризе ругьун гьари.

I. Рокъобе кьураб хIалтIул хал гьаби (№ 296).

II. Хабар (текст) лъугIизаби. ГIаксаб магIнаялъул рагIабазда хадуб халкквей (№ 297).

III. ГIаксаб магIнаялъул рагIаби рате (№ 298).

IV. КечI пасихIго цIале. МагIнаялъул рахъалъ цогоял рагIабазда хадуб халкквей (№ 299).

V. Суалазда рекъон хабар гIуцIи (№ 300).

VI. БицанкIоялъе жаваб бати (№ 301).

VII. Рокъобе хIалтIи (№ 302).

**64 дарс.**

**Тема.**Предметалъул иш бихьизабулел рагIаби каламалъулъ хIалтIизари.

**Дарсил мурад:**Предметалъул иш бихьизабулел рагIаби каламалъулъ хIалтIизаризе ругьун гьари.

I. Рокъобе кьураб хIалтIул хел гьаби (№ 302).

II. КечI рекIехъе хъвай. **Лъугьана**абураб глагол битIараб ва хъвалсараб магIнаялда хIалтIизабиялда хадуб халкквей (№ 303).

III. Сураталдасан хабар гIуцIи (№ 304).

IV. Суалазда рекъон, глаголал хисиялда хадуб халкквей. Предложениял гIуцIи гьелъул аслу суалаздалъун бихьизаби (№ 305).

V. МагIнаялъул рахъалъ рекъон кколел рагIабиги лъун, предло-жениял гIуцIи. (№ 306, 307).

VI. Рокъобе хIалтIи (№ 308).

**ЛъагIалида жаниб лъазабураб материал такрар гьаби**

**65 дарс.**

**Тема.**Каламалъул бутIаби хIисабалда тексталъул ва предложения-лъул хIакъалъулъ щвараб лъай гIаммлъизаби.

**Дарсил мурад:**тексталъул хаслъи ва бутIаби рихьизаризеги тексталъулъ предложение батизеги, предложениялъул бетIералда кIудияб хIарп хъвазеги, ахиралда къваригIараб лъалхъул ишара лъезеги бугеб бажари цебетIезаби.

I. Рокъобе кьураб хIалтIул хал гьаби (№ 308).

II. Тексталъе цIар лъей. Тексталъул тайпабазда ва гIуцIиялда хадуб хал кквей (№ 309).

III. Предложениялъул ахиралда лъалхъул ишараби лъей (№ 310).

IV. Текст гIуцIи (№ 311). ТIехьалда кьураб байбихьиги цIалун, текст лъугIизабула.

V. Логикияб ударениялда хадуб хал кквей (№ 312).

VI. Рокъобе хIалтIи (№ 313).

**66 дарс.**

**Тема.**Диктант.

**Дарсил мурад:**батIи-батIиял формабазда ругел глаголал ва прилагательноял битIун хъвазе бугеб бажариялъул хал гьаби.

***Мисалияб текст.***

***Аваданаб захIмат.***

*Жиндасаго гучаб жо гьечIеб гIадин, чIухIдарула хъачIаб хасел. Щола тIаде гьайбатаб их. РачIуна хинал къоял. ГIурччинлъула чIегIераб ракь. ЧIирчIидула рохарал хIанчIи. Гьез панаял бакънал рачуна. Хъудула кутакаб мотор. Гочун уна хехаб трактор. Лебалав тракторист тириго хIалтIула. ГIурччинаб ракь чIегIерлъула. Трактористас гIисинаб бакъаналъ далай бачуна.(44 рагIи.)*

***ТIадкъаял:***

1. Кинав? кинаб? кинал? ва щиб гьабулеб? абурал суалазе жаваблъун рачIунел рагIаби, ратIа росун, хъвай.

Кинав? - …

Кинаб? - …

Кинал? - …

Щиб гьабулеб? - …. .

**67 дарс.**

**Тема.**Гьаркьазул ва хIарпазул хIакъалъулъ щвараб лъай гIаммлъи-заби.

**Дарсил мурад:**гьаркьал ва х1арпал цоцаздаса рат1арахъизеги гьел бит1ун абизеги бугеб бажари цебет1езаби.

I. КечI пасихIго цIали. Фонетикияб разбор гьаби (№ 314).

II. БицанкIоялъе жаваб бати. Лабиалиял гьаркьазда ва геминатазда хадуб хал кквей (№ 315).

III. Сураталдасан хабар гIуцIи (№ 316).

IV. Кицабазул магIна баян гьаби (№ 317).

V. Рокъобе хIалтIи (№ 318).

**68 дарс.**

**Тема.**Предмет, предметалъул гIаламат ва предметалъ гьабулеб иш бихьизабулел рагIабазул хIакъалъулъ щвараб лъай гIаммлъизаби.

**Дарсил мурад:**Предмет, предметалъул гIаламат ва предметалъ гьабулеб иш бихьизабулел рагIаби каламалъулъ хIалтIизаризе бугеб бажари цебетIезаби.

I. Рокъобе кьураб хIалтIул хал гьаби (№ 318).

II. Предложениял гIуцIи (№ № 319, 323).

III. Тексталда тIад хIалтIи Предмет бихьизабулел рагIаби ратIа гьари (№ 320).

IV. Предметалъул иш бихьизабулел рагIаби батIи-батIиял формабазда лъей (№№ 321, 322).

[#](https://infourok.ru/go.html?href=%23sdfootnote1anc) #Лъик1 бук1инаан гьел раг1абазул дандраял т1аде хъварал карточкаби ц1алдохъабазда цере лъуни. (“Раг1абазул дандрай” абураб бич1ч1и жеги ц1алдохъабазе кьоларо.)

[1](https://infourok.ru/go.html?href=%23sdfootnote2anc) МугIалимасда лъикI бихьухъе.